Райман Ишбаев – киң ҡарашлы, тәрән фекерләүсе мауыҡтырғыс әңгәмәсе лә. Башҡорт йырының моң тәбиғәте, уның үҙенсәлектәре тураһында уйланып, былай ти: “Башҡорт моңо... Күптәр уны музыкалағы пентатоника менән бутай. Улай булһа, уны нотаға һалып теләһә ниндәй милләт вәкиле йырлай алыр ине. Моң милли һыҙатлы. Уға, минеңсә, интернационаллек хас түгел, шуға ла уны механик рәүештә генә башҡарып булмай. Башҡорт халыҡ йырын башҡорт үҙе генә йырлай ала. Башҡалар тауышында ул яһалма яңғырай”. Был — бик мәргән күҙәтеү, ғәжәп дәлилле ҡараш.